Vars koei program | Zoetis ZA
Home / Health Management / 'n Siek koei kos geld
'n Siek koei kos geld
Deur genetiese seleksie het ons koeie geteel wat metaboliese atlete is. Hulle het die vermoë om piekproduksies baie gou na kalwing te bereik en selfs weer dragtig te raak binne 85 dae na kalwing, mits hulle gesond is en bly in die periode direk na kalwing.
'n Gesondheidsmoniterings program soos beskryf in 'n vorige artikel kom eers werklik tot sy reg as ons die verliese in rand en sent as gevolg van metaboliese en ander siektes direk na kalwing begin bereken. Deur die temperature in die eerste 10 dae na kalwing in alle koeie te bepaal kan ons reeds op 'n baie vroeë tydstip probleem gevalle identifiseer en dan behandel voordat dit oorgaan na meer chroniese probleme.
BESEF U HOEVEEL KOS 'N SIEK KOEI?
Finansïele verliese as gevolg van dood is sekerlik die maklikste om te bepaal. As ons aanvaar dat 'n dooie koei vervang moet word met 'n dragtige vers, dan is daardie dooie koei se koste tenminste die huidige markprys van 'n dragtigte vers.
Die verskil tussen die koste van 'n vervangingsvers en die inkomste verkry vanuit 'n uitskotkoei kan eenvoudig beskou word as die uitskotkoste. Om die werklike koste per uitskotkoei te bepaal moet meer ingewikkelde berekenings gedoen word waar netto huidige waardes ensovoorts ook in berekening gebring word.
Alle produsente weet daar is 'n koste aan verbonde om 'n siek koei te behandel. Veeartskoste en middels word in berekening gebring maar daar is ook ander kostes soos arbeid deur die produsent asook die koste van melk met antibiotika reste waarmee weggedoen moet word.
Daar is ook 'n effek op reproduksie sou diere siek wees aan die begin van laktasie. Daar is verskeie metodes om die koste per dag oop in 'n koei te bepaal en dit moet ook in berekening gebring word.
Minder as 4% verplaasde melkpens
Minder as 10% koeie met baarmoederontsteking 20-30 dae na kalwing
Hierdie syfers moet slegs as riglyn gebruik word. Indien die produsent reeds hierdie doelwitte behaal beteken dit nie nou dat daar slap gelê kan word nie. Produsente aan die ander kant wat nie naby hierdie doelwitte is nie moet besef daar is baie werk om te doen.
Deur die effektiewe implementering van 'n Temperatuur Moniteringsprogram vir die koeie in die eerste 10 dae na kalwing sal baie probleme voortydig geïdentifiseer word voordat kostes begin eskaleer. Hierdie is veral van toepassing op sogenaamde vars-koei probleme aangesien hierdie dalk korttermyn probleme mag wees maar dit sal in meeste gevalle 'n langtermyn effek op die winsgewendheid in 'n kudde hê.
'n Vars Koei program fokus op sekerlik die mees kritiese tydperk in enige melkkoei se siklus, naamlik die 60 dae droog voor kalwing plus die 90 dae na kalwing. In hierdie tydperk kan bykans 100% van die prosedures soos korrekte afdroog, immuniserings, bestuur van die pas gekalfde koei en reproduksiebestuur uitgevoer word.
Deur hierdie protokol toe te pas het produsente en veeartse nou 'n rasionele "bestuurshulpmiddel" om eerstens probleme vroegtydig te identifiseer en dan ook volgens 'n protokol te kan besluit waarmee en wanneer om 'n koei te behandel. Uiteindelik sal dit beteken dat minder koeie onnodig behandel word en produsente en veeartse kan verder voorkom dat moontlike weerstand teen antibiotikas in mens en dier ontwikkel.